Chanty Mansijskas

Chanty Mansijskas (, ) – miestas Rusijoje, Tiumenės srityje, Irtyšiaus dešiniajame krante, 20 km nuo jo ir Obės santakos. Chantų Mansių autonominės apygardos administracinis centras. Upių uostas, tarptautinis oro uostas. Plentai į Tiumenę, Nižnevartovską, 2004 m. pastatytas tiltas per Irtyšių, per kurį eina kelias į Niaganę. Keleiviniai laivai vyksta į Tobolską, Omską, Salechardą.

Vystoma medienos apdirbimo, maisto (žuvų konservų, duonos, mėsos), statybinių medžiagų gamybos pramonė. Svarbus prekybinis centras. Veikia Tiumenės Žemės ūkio instituto, Nižnevartovsko pedagoginio instituto fakultetai. Yra kraštotyros muziejus, šalia jo – šiaurės tautų architektūros skansenas „Torum-Maa“, archeoparkas. Yra 4 cerkvės, slavų kultūros parkas, Pergalės parkas ir Didvyrių alėja, 6 bibliotekos, teatras, kinoteatras.

 Istorija 

Gyvenvietė prie Obės ir Irtyšiaus santakos šaltiniuose minima nuo 1582 m. (vadinta Samarovu). Čia 1740 m. pastatyta observatorija, XIX a. pradėta statyti Dievo Motinos Globėjos cerkvė. 1931 m. pradėjo kurtis darbininkų gyvenvietė, pavadinta Ostiako Vogulsku (Остяко-Вогульск). Tais pačiais metais tapo Chantų mansių nacionalinės apygardos, nuo 1977 m. – Chantų Mansių autonominės apygardos centru. Chanty Mansijsku pervadinta 1940 m. Miesto teisės suteiktos 1950 m. XX a. pab. Chanty Mansijskas tapo svarbiu Vakarų Sibiro bei Sibiro tautų kultūriniu centru.

 Šaltiniai 

Kategorija:Tiumenės srities miestai